CELEX: 32009R0759
Language: hu
Date: 2009-08-19 00:00:00
Title: A Bizottság 759/2009/EK rendelete ( 2009. augusztus 19. ) a juh- és kecskefélék azonosítási és nyilvántartási rendszerének létrehozásáról szóló 21/2004/EK tanácsi rendelet mellékletének módosításáról (EGT-vonatkozású szöveg )

20.8.2009   
            
            
               HU
            
            
               Az Európai Unió Hivatalos Lapja
            
            
               L 215/3
            
         
      A BIZOTTSÁG 759/2009/EK RENDELETE
   
   (2009. augusztus 19.)
   a juh- és kecskefélék azonosítási és nyilvántartási rendszerének létrehozásáról szóló 21/2004/EK tanácsi rendelet mellékletének módosításáról
   (EGT-vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a juh- és kecskefélék azonosítási és nyilvántartási rendszerének létrehozásáról, valamint az 1782/2003/EK rendelet, továbbá a 92/102/EGK és a 64/432/EGK irányelv módosításáról szóló, 2003. december 17-i 21/2004/EK tanácsi rendeletre (1) és különösen annak 10. cikke (1) bekezdésének első albekezdésére,
   mivel:
   
               (1)
            
            
               A 21/2004/EK rendelet előírja, hogy rendelkezéseivel összhangban minden tagállamnak rendszert kell létrehoznia a juh- és kecskefélék azonosítására és nyilvántartására.
            
         
               (2)
            
            
               A rendszer az alábbi négy elemből áll: az egyes állatok azonosítására szolgáló azonosító eszköz; az egyes gazdaságokban vezetett, naprakész nyilvántartások; szállítási okmányok; valamint egy központi nyilvántartás vagy számítógépes adatbázis. Az említett rendelet melléklete meghatározza az ezekre az elemekre vonatkozó követelményeket.
            
         
               (3)
            
            
               A 21/2004/EK rendelet 4. cikkének (3) bekezdése jelenleg előírja, hogy a 12 hónapos kor elérése előtt levágásra, de sem Közösségen belüli kereskedelemre, sem pedig harmadik országokba irányuló kivitelre nem szánt állatok esetében a melléklet A. szakaszának 7. pontjában leírt azonosítási módszert lehet használni. Egyes esetekben azonban az eredetileg levágásra szánt állatokat a születési gazdaságtól eltérő helyen használják tenyésztésre. Ezért ennek megfelelően engedélyezni kell, hogy az ilyen állatokat, miután elhagyták a születési gazdaságot, egyedi azonosítóval lássák el, feltéve, hogy az egyes állatok visszakövethetők a születési gazdaságig.
            
         
               (4)
            
            
               A 21/2004/EK rendelet mellékletének C. szakasza meghatározza azokat az információkat, amelyeket a szállítási okmánynak tartalmaznia kell. Annak érdekében, hogy a szállítási okmányra minden egyes állat egyedi azonosító kódját felvegyék, az állatokat induláskor egyenként kell leolvasni. Az állatokat újra leolvassák a rendeltetési gazdaságban. A közigazgatási terhek csökkentésének érdekében meg kell engedni, hogy, bizonyos feltételek teljesülése esetén, az állatok azonosító kódját az indulás szerinti gazdaság helyett a rendeltetési gazdaságban rögzítsék.
            
         
               (5)
            
            
               A 21/2004/EK rendelet 7. cikkének (2) bekezdése jelenleg előírja, hogy bizonyos állattartóknak legalább évente leltárt kell készíteniük az állatokról. Ugyanezen rendelet mellékletének D. szakasza előírja, hogy bizonyos információkat a számítógépes adatbázisban kell tárolni. A leltár eredményei részét képzik ezen információknak. A közigazgatási terhek csökkentésének érdekében megengedhető, hogy ezeket az eredményeket ne tartsák nyilván azokban a tagállamokban, ahol a központi számítógépes adatbázis az adott melléklet D. szakaszában előírt információ mellett az egyes gazdaságokban tartott minden egyes állat egyedi azonosító kódját is tartalmazza.
            
         
               (6)
            
            
               A 21/2004/EK rendeletet ezért ennek megfelelően módosítani kell.
            
         
               (7)
            
            
               Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   A 21/2004/EK rendelet melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2009. augusztus 19-én.
      
         
            a Bizottság részéről
         
         Androulla VASSILIOU
         
         
            a Bizottság tagja
         
      
   
   
      (1)  HL L 5., 2004.1.9., 8. o.
   
      MELLÉKLET
      A 21/2004/EK rendelet melléklete a következőképpen módosul:
      
                  1.
               
               
                  Az A. szakasz 7. pontja harmadik albekezdésének helyébe a következő szöveg lép:
                  „Amennyiben az e ponttal összhangban azonosított állatokat 12 hónapos koruknál tovább tartják, vagy Közösségen belüli kereskedelemre, illetve harmadik országokba irányuló kivitelre szánják, azokat az 1–4. ponttal összhangban kell azonosítani, annak érdekében, hogy minden egyes állat teljes mértékben visszakövethető legyen a születési gazdaságáig.”
               
            
                  2.
               
               
                  A C. szakasz 2. pontjának helyébe a következő szöveg lép:
                  
                              „2.
                           
                           
                              2011. január 1-jétől az indulás szerinti gazdaság állattartója köteles a szállítás előtt minden egyes olyan állat egyedi azonosító kódját feltüntetni a szállítási okmányon, amelyet az A. szakasz 1–6. pontjával összhangban azonosítottak.
                              Az első albekezdéstől eltérően az illetékes hatóság Közösségen belüli kereskedelmet nem érintő szállítás esetén engedélyezheti, hogy az állatok egyedi azonosító kódját az indulás szerinti gazdaság állattartója nevében a rendeltetési gazdaság rögzítse, amennyiben a következő feltételek teljesülnek:
                              
                                          a)
                                       
                                       
                                          az állatokat nem ugyanazzal a szállítóeszközzel szállítják, mint a más gazdaságból származó állatokat, kivéve, ha az egyes tételeket fizikailag elkülönítik egymástól;
                                       
                                    
                                          b)
                                       
                                       
                                          a rendeltetési gazdaság rendelkezik az illetékes hatóság engedélyével, miszerint az indulási gazdaság állattartója nevében rögzítheti az állatok egyedi azonosító kódjait;
                                       
                                    
                                          c)
                                       
                                       
                                          kidolgozták a megfelelő eljárásokat, amelyek szerint az indulás utáni 48 órán belül:
                                          
                                                      i.
                                                   
                                                   
                                                      minden egyes állat egyedi azonosító kódját a B. szakasz 2. a) pontjában foglaltaknak megfelelően az indulás szerinti gazdaság állomány-nyilvántartójába felveszik;
                                                   
                                                
                                                      ii.
                                                   
                                                   
                                                      a szállításra vonatkozó információt az illetékes hatóság rendelkezésére bocsátják, hogy a számítógépes adatbázist a D. szakasz 2. pontjának megfelelően frissíteni tudják.”
                                                   
                                                
                                    
                        
            
                  3.
               
               
                  A D. szakasz 1. f) pontja helyébe a következő szöveg lép:
                  
                              „f)
                           
                           
                              a 7. cikk (2) bekezdésében előírt leltár eredményei és elvégzésének időpontja, kivéve azokban a tagállamokban, ahol a központi számítógépes adatbázis tartalmazza az egyes gazdaságokban tartott minden egyes állat egyedi azonosító kódját.”